Terugslag ná leeuaanval: Ouers bid vir wonderwerkKristian Prinsloo. Foto: Verskaf Kristian Prinsloo, die Pretoriase leerder wat Saterdag deur ŉ leeumannetjie aangeval is, se ouers het ŉ beroep gedoen dat almal sal intree en aanhou om vir hul 11-jarige seun te bid. “Die dokter het vanoggend [Donderdag] terugvoer gegee. Kristian se toestand is baie kritiek. In hierdie stadium is daar geen breinaktiwiteit nie. Ek vra dat almal sal intree vir Kristian en aanhou bid dat God se wil sal geskied asook dat dit sy wil is dat Kristian se brein sal begin funksioneer en hy volkome sal herstel. Alle eer aan ons Hemelse Vader en mag Hy elke gebed, hand, boodskap en gedagte honderdvoudig seën,” het Kristian se pa, Herman Prinsloo (47), gesê. Prinsloo, ŉ sakeman van Centurion, en sy vrou, Adri (47), waak sedert Saterdag 24 uur per dag by hul enigste kind se bed nadat hy op ŉ landgoed in Lephalale (Ellisras) in Limpopo aangeval is. Hy word in die waakeenheid van die Mediclinic Muelmed-hospitaal in Arcadia, Pretoria, behandel en is aan ŉ asemhalingsmasjien gekoppel. Marie Strydom (75), Adri se ma wat die leeu van Kristian af gestoei het, staan die egpaar by. Herman het Woensdag aan Maroela Media gesê Kristian, ŉ gr. 6-leerder aan die Laerskool Louis Leipoldt, het oudergewoonte dié skoolvakansie by Strydom in Lephalale gaan kuier waar die tragedie hom afgespeel het. Strydom woon die afgelope vyf jaar daar in haar eie huis op ŉ landgoed op die oewer van die Mogolrivier. Die landgoed behoort aan haar boesemvriende, Cor en Alet Vos. Die Vos-egpaar het drie leeus wat hulle daar aanhou en waarvoor hulle permitte het. Die leeus is met die hand grootgemaak, is gewoond aan mense en word in hokke aangehou. “Die leeu het Saterdagoggend op die een of ander manier in my skoonma se huis beland. Ons weet nie regtig hoe nie. Cor-hulle is baie veiligheidsbewus en laat weet altyd as hulle af en toe die hokke oopmaak sodat die leeus kan rondloop. Selfs dan bly die leeus aan hul gedeelte van die landgoed, want dit is waar hulle gevoer en bederf word. Kristian was ook al menigmaal daar en die leeus was nog nooit vir hom ŉ bedreiging nie.” Prinsloo het gesê die leeu het sy skoonma en Kristian onverhoeds in die kombuis betrap. “My skoonma het vir Kristian gesê om in die kamer te gaan skuil. Hy het gehardloop, waarna die leeu hom van agter af gegryp en aan die nek beetgekry het.” Strydom het op die leeu van sowat 200 kg afgestorm en dit van Kristian af gestoei. Sy het in die proses byt- en krapwonde aan haar rug opgedoen waarvoor sy steke moes kry. Strydom en die Vos-egpaar het hulle omstreeks 12:00 met Kristian na die Mediclinic Lephalale gehaas waar hy ŉ operasie ondergaan het om sy wond te heg. Hy is omstreeks 20:00 met ŉ helikopter na Muelmed gebring. Hy het ŉ erge bytmerk in sy nek opgedoen en wonde aan sy rug, waarvoor hy talle steke moes kry. Daar is in Muelmed vasgestel dat Kristian swelling op die brein opgedoen het. Twee van sy nekwerwels is ook ontwrig. Prinsloo het gesê hulle koester geen kwade gevoelens teen die Vos-egpaar óf die leeu nie. “Cor-hulle neem dit baie ernstig op en gaan deur net so ’n moeilike tyd. Hulle benodig ook gebede en nie verwyte nie. Ons wil ook nie hê die leeu moet van kant gemaak word nie.” Hy het gesê met Strydom gaan dit in die omstandighede goed. “Sy is nog getraumatiseerd, maar positief. Ons is so bly sy was daar. Haar dapperheid het ons seun se lewe gered.” ŉ Ondersteuningsgroep vir Kristian is op Facebook geskep om boodskappe van bemoediging te deel. Besoek die blad hier.